Võidupühal, 23. juunil toimub Saaremaal Eesti esimene mereparaad, mida ETV kannab üle internetis alates kella 11 ning tele-eetris kell 15.45 ja kordusena kell 19.10.
Eesti laevadele lisaks on kohal ka sõjalaevad Inglismaalt, Prantsusmaalt, Taanist, Soomest ja mujalt. ETV paigutab kaamerad nii kaldale kui ka paraadil osalevatele laevadele, lisaks filmitakse sündmuste käiku helikopterilt ja kaatrilt, teatab ETV.
Koostöös Elioniga pakub ETV võimalust jälgida paraadil toimuvat reaalajas alates kl 11.00 ETV kodulehel www.etv.ee, uudisteportaalis ETV24 www.etv24.ee ja Elioni Digi TVs. Otsepilt on internetis Windows Media 9 formaadis ning selle vaatamine eeldab vastava tarkvara olemasolu arvutis (Windows Media Player).
ETV juhatuse esimehe Ainar Ruussaare sõnul on rahvustelevisioonil samavõrra huvitav kui vaatajal Võidupüha paraadist ülekannet teha. "Merevägi on siiani olnud veidi kättesaamatu, samas äärmiselt põnev sõjaväe struktuuriüksus. Millised on inimesed, kes mereväes teenivad, milline on nende elustiil, missugune on tehnika laevadel, millised laevad üldse Eestil on – sellistele küsimustele leiame me koos vaatajaga ülekande käigus vastused," ütles juhatuse esimees.
Ott Ummelas
ETV kannab Võidupüha mereparaadi üle eetris ja internetis ETV24